
Р Е Ш Е Н И Е
№ РС-528-18-023
Днес, 03.04.2019 година, в град София, Комисията за противодействие на корупцията и за отнемане на незаконно придобитото имущество, в състав:
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е по реда на чл.71, ал.1, предл. 1 от Закона за противодействие на корупцията и за отнемане на незаконно придобитото имущество и е образувано по сигнал с рег. № ЦУ-01/С-528/01.11.2018г.
Сигналът е подаден против Жеко Иванов Чешмеджиев - управител на „Многопрофилна болница за активно лечение – В.“ ЕООД, ЕИК ***.
По същество, твърденията в сигнала са, че по искова молба на „***“ ЕООД, ЕИК *** е образувано гражданско дело №413/2018г. по описа на Районен съд гр. В. Гражданското дело е образувано за незаплатени суми по фактури за доставка на лекарства за болничната аптека на лечебното заведение след проведена обществена поръчка и сключен договор. Жеко Иванов Чешмеджиев като управител на „МБАЛ-В.“ ЕООД, чийто едноличен собственик на капитала е Община В., e сключил в съдебно заседание на 16.10.2018г. съдебна спогодба с „***“ ЕООД, ЕИК *** по гражданско дело №413/2018г. по описа на Районен съд гр. В., без да е налице валидно взето решение от Общински съвет – В. към датата на сключване на спогодбата. Със спогодбата „МБАЛ-В.“ ЕООД признава задължение в размер на 73 604,23 лв. в полза на ищеца по делото и се задължава да заплати тази сума на дванадесет последователни вноски, платими до края на месеца. При неточно изпълнение на срока по което и да е плащане, „МБАЛ-В.“ ЕООД ще заплати неустойка.
Към сигнала е приложен Протокол от съдебно заседание от 16.10.2018г. по гр. д. №413/2018г. по описа на Районен съд В.
На 08.01.2019г. е постъпил допълнителен писмен сигнал. По същество в същия се твърди, че по искова молба на „***“ ЕООД срещу „МБАЛ-В.“ ЕООД е образувано търговско дело №187/2017г. на Окръжен съд П. за незаплатени суми по фактури за доставка на лекарства за болничната аптека на лечебното заведение след проведена обществена поръчка и сключен договор. В съдебно заседание на 10.12.2018г. е сключена съдебна спогодба, с която „МБАЛ-В.“ ЕООД признава задължение в размер на 143283,83 лв. в полза на ищеца по делото. При неточно изпълнение на срока по което и да е плащане, „МБАЛ-В.“ ЕООД ще заплати неустойка. Към датата на спогодбата липсва взето решение от страна на Общински съвет В. за даване на разрешение за сключване на спогодбата.
Към допълнителния сигнал е приложен Протокол от съдебно заседание от 10.12.2018г. по търговско дело №187/2017г. по описа на Окръжен съд гр. П.
С оглед твърденията в сигнала, Комисията е изискала и събрала следните доказателства: писмо вх. № ЦУ01/1026/09.01.2019г. с приложени - Решение №71/28.12.2015г. на Общински съвет – В.; Договор № 942/28.12.2015г. за възлагане управлението на „МБАЛ-В.“ ЕООД, Протокол от съдебно заседание от 16.10.2018г. по гр. д. №413/2018г. по описа на Районен съд В., Заключение от извършена финансово счетоводна експертиза по гр. д. №413/2018г. на РС В., Пълномощно с дата 11.06.2018г., Договор за правна помощ, защита и съдействие от 11.06.2018г., Наредба за реда за учредяване на търговски дружества и упражняване на правата на собственост на общината в търговските дружества с приложения 1, 1а и 2, устав на дружеството, писмо вх. №866/21.12.2018г. на Общински съвет В., с два варианта на решение; писмо вх. №ЦУ01/5132/13.02.2019г. с приложен Протокол от съдебно заседание от 16.10.2018г. по гр. д. №413/2018г. по описа на Районен съд В.; писмо вх. № ЦУ01/7029/01.03.2019г. на КПКОНПИ с приложени Протокол от съдебно заседание от 10.12.2018г. по т. д. №187/2017г. по описа на Окръжен съд П., справка за делото, Пълномощно с дата 04.04.2018г.; писмо вх. №09-00/121/26.02.2019г. на Община В., Решение №12/31.01.2019г., писмо изх. №09-00/120/26.02.2019г. на Община В.; писмо вх. №8225/20.03.2019г. на КПКОНПИ с приложение 1бр. удостоверение; писмо вх. №8455/25.03.2019г. на КПКОНПИ с приложение протокол от съдебно заседание.
Служебно е направена справка в НБД „Население“, Търговски регистър и от интернет сайта на Община В.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице с посочени три имена, ЕГН, адрес и е подписан.
С Протокол  от заседание на Общински съвет В. от 28.12.2015г. Жеко Иванов Чешмеджиев е избран за управител на „МБАЛ-В.“ ЕООД.
От служебно направената справка в Търговски регистър се установи, че Жеко Иванов Чешмеджиев е вписан като управител на „МБАЛ-В.“ ЕООД на 06.01.2016г. „МБАЛ-В.“ ЕООД е еднолично дружество с ограничена собственост, чийто едноличен собственик на капитала е Община В.
От служебно направената справка в Търговски регистър се установи, че „***“ ЕООД, ЕИК *** е с едноличен собственик на капитала и управител Ц.П.М..
С пълномощно от 11.06.2018г. Жеко Иванов Чешмеджиев управител на „МБАЛ-В.“ ЕООД упълномощава адвокат Д.А.С., АК – П., да изготви, подпише и подаде отговор на искова молба, пред Районен съд гр. В. и осъществяване на процесуално представителство по образуваното гр. д. №413/2018г. по описа на Районен съд В., както и да извършва всякакви правни действия в тази връзка, включително получаване на депозирани разноски и преупълномощаване. Изрично е посочено, че има и правата по чл.34, ал.2 и ал.3 от ГПК за сключване на спогодба, за намаляване, оттегляне или отказ от иска, за признаване на исканията на другата страна, за получаване на пари и други ценности, за действия представляващи разпореждане с предмета на делото, както и да сключва помирения, да представлява с оглед снабдяване с изпълнителен лист и други необходими действия. Посочено е, че всички права да се тълкуват изцяло в полза на упълномощеното лице.
В съдебно заседание проведено на 16.10.2018г. по гр. д. №413/2018г. на Районен съд В. е сключена съдебна спогодба между „МБАЛ-В.“ ЕООД и „***“ ЕООД, съгласно която „МБАЛ-В.“ ЕООД, ЕИК ***, представлявано от управителя Жеко Иванов Чешмеджиев се задължава да заплати на „***“ ЕООД, ЕИК ***, представлявано от управителя Ц.П.М., сумата в общ размер на 73604,23лв. (седемдесет и три хиляди шестстотин и четири лева и двадесет и три стотинки), платими на 12 последователни ежемесечни вноски с размер на сумата от по 6100 лева, като последната дванадесета месечна вноска е в размер на 6504,23 лева, платими до края на всеки календарен месец, за който се дължи съответната сума, по банков път. Първата вноска от 12-те вноски, следва да бъде платена не по-късно от 31.01.2019г. В случай на неизпълнение на което и да е от задълженията по споразумението от страна на „МБАЛ-В.“ ЕООД, същата се задължава да заплати на „***“ ЕООД, еднократно сумата от 6100 лв., представляваща неустойка за неизпълнение на задължение. Спогодбата има значение на влязло в сила решение и не подлежи на обжалване в по-горен съд. Прекратено е производството по гр. д. №413 от 2018г. на Районен съд В. Постановено е след влизане в сила на определението половината от внесената държавна такса, или сумата от 1740 лева да бъде върната на ищеца, по посочената по-горе банкова сметка. Определението в частта за прекратяване на производството подлежи на обжалване с частна жалба пред П. окръжен съд в едноседмичен срок.
Видно от събраните доказателства Спогодбата не е подписана от Жеко Чешмеджиев, а от процесуалния представител на „МБАЛ-В.“ ЕООД - адв. С.
С писмо вх. № 866 от 21.12.2018г. до Общински съвет-В., кметът на Община В. заявява, че е образувано гр.д. №413/2018г. по описа на РС В. Посочва, че претендираната от ищеца сума е плащане по фактури за неплатени медицински консумативи на болницата за периода от 2013г. до 2015г., като всички фактури са осчетоводени и болницата не оспорва вземането, чиято безспорност е установена от изслушана съдебно-счетоводна експертиза. Посочва се, че единствената причина за неплащането е недобро финансово състояние на болницата, съответно натрупаните дългове, поради което е и образувано делото и в съдебно заседание са уточнени параметрите на спогодбата. Същата следва да влезе в сила от 31.01.2019г. с плащане на първата вноска. Направено е предложение да се одобрят параметрите на спогодбата и е представен проект на решение в два варианта. Допълнително кмета посочва, че ако не се одобри постигнатата спогодба, то същата ще бъде обявена за недействителна, няма да породи правни последици и ще се задължи болницата с допълнителни разноски, ще й се наложат запори и възбрани, ще се затрудни цялостната й дейност.
С Решение №12/31.01.2019г. на Общински съвет В. е одобрена постигнатата Спогодба по гр.д. №413/2018г. по описа на РС В.
С пълномощно от 04.04.2018г. Жеко Иванов Чешмеджиев управител на „МБАЛ-В.“ ЕООД упълномощава адвокат Д.А.С., АК – П., да представлява и защитава „МБАЛ-В.“ ЕООД по образувано търговско дело № 187/2017г. по описа на Окръжен съд – гр. П., като изготви, подпише и подаде отговор на искова молба, както и да завежда и води делото до приключването му пред първата съдебна инстанция, в производствата по отмяна и възобновяване, като извършва всички съдопроизводствени действия, включително получаване на депозирани разноски и преупълномощаване, като има и правата по чл.34, ал.2 и 3 от ГПК за сключване на спогодби, за намаляване и оттегляне или отказ от иска, за признаване на исканията на другата страна, за получаване на пари и други ценности, за действия представляващи разпореждане с предмета на делото и други необходими действия. Посочено е, че всички права да се тълкуват изцяло в полза на упълномощеното лице.
В съдебно заседание проведено на 10.12.2018г. по т. д. №187/2017г. на Окръжен съд П. е сключена съдебна спогодба между „МБАЛ-В.“ ЕООД и „***“ ЕООД, съгласно която „МБАЛ-В.“ ЕООД, ЕИК ***, ще дължи на „***“ ЕООД, ЕИК ***, сума в размер на 85071,97лв. главница, 27831,79 лв. лихви за забава до 03.11.2017г., 20 000лв. – лихви за забава върху главницата, считано от 04.11.2017г. до окончателното погасяване на главницата, съобразно сроковете на погасяване на главницата, 7722 лв. разноски за адвокатски хонорар и заплатени разноски за вещо лице и 2658,07 лв. за ½ от платената държавна такса или сума в общ размер от 143283,83 лв. „МБАЛ-В.“ ЕООД се задължава да заплати сумата на 10 последователни ежемесечни вноски с размер на сумата от по 14328,38 лв., платими до 15-то числовсеки месец по банков път. Първата вноска от 10-те вноски, следва да бъде платена не по-късно от 10.07.2019г. В случай на неизпълнение на което и да е от задълженията по споразумението от страна на „МБАЛ-В.“ ЕООД, същата се задължава да заплати на „***“ ЕООД, еднократно сумата от 14328,38 лв., представляваща неустойка за неизпълнение на задължение. Страните се съгласяват да се върне ½ от платената държавна такса от „***“ ЕООД. Спогодбата има значение на влязло в сила решение и не подлежи на обжалване пред по-горен съд. Прекратено е производството по т. д. №187 от 2018г. на Районен съд В. Постановено е след влизане в сила на определението половината от внесената държавна такса, или сумата от 1740 лева да бъде върната на ищеца, по посочената по-горе банкова сметка. Определението в частта за прекратяване на производството подлежи на обжалване с частна жалба пред П. окръжен съд в едноседмичен срок.
Видно от събраните доказателства Спогодбата не е подписана от Жеко Чешмеджиев, а от процесуалния представител на „МБАЛ-В.“ ЕООД – адв. С.
В писмо вх. № № 09-00/121/26.02.2019г. до кмета на Община В., Председателят на Общински съвет В. заявява, че към датата на спогодбата - 10.12.2018г. Общински съвет В. няма прието решение, относно нейното одобряване.
От направената справка за съпруга и родствени връзки за роднини по права линия, по съребрена линия – до четвърта степен, включително и по сватовство – до втора степен, включително за Жеко Иванов Чешмеджиев се установи, че същият няма родствена връзка с Ц.П.М. - едноличен собственик на капитала и управител на „***“ ЕООД.
Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
С влизането в сила на Закона за противодействие на корупцията и за отнемане на незаконно придобитото имущество, обн., ДВ, бр.7 от 19.01.2018г., в сила от 23.01.2018г., с разпоредбата на чл.6, ал.1, т.46 от с.з., законодателят е вменил качеството на лице, заемащо висша публична длъжност на управителите и изпълнителните директори на лечебните заведения за болнична помощ, които се финансират от бюджета на Националната здравноосигурителна каса и/или от държавния или общинския бюджет, като не диференцира лечебните заведения въз основа на собствеността на капитала.
От събраните в хода на производството доказателства по преписката се установи, че „МБАЛ-В.“ ЕООД е лечебно заведение за болнична помощ, създадено като търговско дружество с едноличен собственик на капитала Община В.
Горното налага извода, че в качеството си на управител на „МБАЛ-В.“ ЕООД, Жеко Иванов Чешмеджиев придобива качеството на лице, заемащо висша публична длъжност по смисъла на чл.6, ал.1, т.46 от ЗПКОНПИ.
С оглед горното КПКОНПИ е компетентна да разгледа подадения сигнал.
Съгласно чл.9 от Наредба за реда за учредяване на търговски дружества и упражняване на правата на собственост на общината в търговските дружества (Наредбата), Общински съвет В. упражнява правата на общината като едноличен собственик на капитала в едноличните търговски дружества с общинско участие в капитала.
Съгласно чл.8, ал.2, т.15 от Устава на „МБАЛ-В.“ ЕООД едноличния собственик на капитала дава разрешение за сключване на съдебна или извънсъдебна спогодба, с която се признават задължения или се опрощава дълг.
Съгласно чл.11, ал.2, т.1 от Наредбата управителят на еднолично търговско дружество с общинско участие в капитала организира и ръководи дейността на дружеството съобразно закона и в съответствие с учредителния акт и решенията на Общински съвет В.
В хода на производството се установи, че Жеко Чешмеджиев и Ц.М. – управител и едноличен собственик на капитала  на „***“ ЕООД, не са свързани лица по смисъла на §1, т.15 от ДР на ЗПКОНПИ.
Жеко Чешмеджиев е упълномощил адвокат Д.С. да осъществи процесуално представителство по гр. д. № 413/2018г. по описа на Районен съд В. и по т. д. №187/2017г. на Окръжен съд П. със страни „МБАЛ-В.“ ЕООД и „***“ ЕООД, включително и с правата по чл. 34, ал. 2 и 3 от ГПК за сключване на спогодби, за намаляване и оттегляне или отказ от иска, за признаване на исканията на другата страна, за получаване на пари и други ценности, за действия представляващи разпореждане с предмета на делото и други необходими действия. От събраните доказателства се установи, че Жеко Чешмеджиев не е сключил спогодбите по делата, а упълномощения от него процесуален представител.
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес негов или на свързано с него лице. 
Упълномощаването на адвокат С. не води до облага за Жеко Чешмеджиев или за свързано с него лице, а от това следва, че не е налице и частен интерес за същия, който може да повлияе върху безпристрастното и обективно изпълнение на правомощията или задълженията му по служба. 
Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ
РЕШИ:
НЕ УСТАНОВЯВА конфликт на интереси по отношение на Жеко Иванов Чешмеджиев с ЕГН *** – лице, заемащо висша публична длъжност по смисъла на чл.6, ал.1, т.46 от ЗПКОНПИ, във връзка с подписването на пълномощни от 04.04.2018г. и 11.06.2018г., поради липса на частен интерес негов или на свързано с него лице по смисъла на §1, т.15 от ДР на ЗПКОНПИ. 
НЕ УСТАНОВЯВА конфликт на интереси по отношение на Жеко Иванов Чешмеджиев с ЕГН *** – лице, заемащо висша публична длъжност по смисъла на чл.6, ал.1, т.46 от ЗПКОНПИ, поради липса на упражнени правомощия по служба в качеството му на управител на „МБАЛ-В.“ ЕООД, във връзка със сключването на Спогодби от „МБАЛ-В.“ ЕООД с „***“ ЕООД-представлявано от Ц.П.М., ЕГН ***, по гр.д. №413/2018г. по описа на РС В. и по  т. д. №187/2017г. на Окръжен съд П.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.
Препис от Решението да се изпрати ведно с цялата административна преписка на Окръжна прокуратура П., с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Член:………………………………../Антоанета Цонкова/
Член:…………………...……………....…/Пламен Йоцов/
Член:…………………………………..../Силвия Къдрева/

